Die Ducati Scrambler-familie groei | Maroela Media
Die Ducati Scrambler-reeks. Foto: Verskaf
In die 1990's het die Ducati Monster die maatskappy van ondergang gered. Hierdie was 'n bekostigbare Ducati en die eksotiese aard van die Ducati-naam het mense getrek.
Sedertdien het die Monster groot geword, en dit is nou amper weer buite die bereik van die gewone man op straat. Vier jaar terug het Ducati egter weer 'n bekostigbare fiets op die mark gebring: die Ducati Scrambler. Dit was 'n deurbraakmodel vir Ducati.
Ek was so 'n week of wat terug in Bologna by die Ducati-fabriek en twee van die produksielyne was toe nog agter die skerms. Agter die skerms is die 2019-modelle voorberei vir die twee groot skoue: Intermot en Eicma.
Ducati het nou die skerms laat sak vir Intermot, wat tans in Keulen, Duitsland, aan die gang is, en met drie nuwe Scrambler-modelle vorendag gekom. Hulle is: Full Throttle, Café Racer en Desert Sled. Die laaste twee benamings is al gebruik, maar saam met die Icon het hulle almal 'n vars nuwe baadjie gekry.
Die Full Throttle is afgewerk in swart en geel met 'n wit aksentstreep. Daar is 'n enkel saal en die kantpanele kort net 'n nommer op, dan is jy reg vir resies jaag. Die dubbele uitlaatpyp eindig stomp en dra by tot die uniekheid van die fiets.
Die Ducati Scrambler Café Racer. Foto: Verskaf
Die Café Racer se nuwe kleurskema is 'n huldeblyk aan die Ducati 125GP Desmo – 17"-speekwiele en aluminium kantspieëls gee die fiets 'n 1960's-gevoel. Daar is verdere huldeblyke aan Bruno Spiaggiari se rennommer 54 op die fiets. Spiaggiari het in die 1958 die heel eerste wedren waaraan hy deelgeneem het gewen, en ironies genoeg nie weer een wedren daarna nie.
Die Desert Sled het 'n windmakerige rooi raam, 'n nuwe saal en speekwiele. Hy beskik oor 'n ryprogram vir die rowwer paaie, 'n pensplaat en hoë modderskerms. Met sluitbeheer wat kan afskakel is hierdie fiets baie ernstig oor sy vrotpad-vermoë.
Al die modelle beskik nou oor LED-dagryligte en ekstra knoppies op die handvatsels om dit makliker te maak om deur die opsies op die instrumentepaneel te gaan. Die sluitbeheer neem nou ook die leunhoek van die fiets in ag.
Die Scrambler is en bly groot pret om te ry, en met die huidige verbeteringe en nuwe modelle behoort daar 'n Scrambler te wees vir elke persoonlikheid. Nou wonder ek net wat het Ducati weggesteek agter die ander produksielyn se skerms!
Hou Maroela Media dop vir nog nuus oor die Intermot-skou.
Die Ducati Scrambler Desert Sled. Foto: Verskaf
Die Ducati Scrambler Full Throttle. Foto: Verskaf
Kyk gerus na die Benelli ook. Nog n Italiaanse motorfietsmaatskappy wat van ondergang gered is, weliswaar deur Chinese. Ek het onlangs een aangeskaf, baie goed geprys en n pragtige fiets, wat veel meer waarde bied as die Japannese goed.